Jacob กระเป๋านักเรียน ในตำนาน
นักเรียนไทยหลายคนน่าจะรู้จักกระเป๋ายี่ห้อนี้ เพราะ Jacob ถือเป็นหนึ่งในกระเป๋าหนังนักเรียนที่ได้รับความนิยมมากสุด แต่รู้หรือไม่ว่า จริงๆ แล้วแบรนด์นี้เป็นของคนไทย  และก่อตั้งขึ้นมาเป็นเวลากว่า 80 ปีแล้ว
18 ก.ย. 2562

Jacob กระเป๋านักเรียน ในตำนาน / โดย ลงทุนแมน
นักเรียนไทยหลายคนน่าจะรู้จักกระเป๋ายี่ห้อนี้
เพราะ Jacob ถือเป็นหนึ่งในกระเป๋าหนังนักเรียนที่ได้รับความนิยมมากสุด
แต่รู้หรือไม่ว่า จริงๆ แล้วแบรนด์นี้เป็นของคนไทย 
และก่อตั้งขึ้นมาเป็นเวลากว่า 80 ปีแล้ว
จริงๆ แล้ว จุดเริ่มต้นของธุรกิจกระเป๋า
มาจากธุรกิจ ผ้าแพร ซึ่งนำเข้ามาจาก ประเทศญี่ปุ่น
แต่ในช่วง สงครามโลกครั้งที่ 2 คนไทยไม่ใช้ของญี่ปุ่นกัน 
จึงต้องเปลี่ยนแนวธุรกิจ มาทำกระเป๋าหนังแทน
หลังจาก สงครามโลกครั้งที่ 2 จบลง 
ก็ได้มีการตั้งชื่อแบรนด์ว่า Jacob หรือ ยาค้อบ 
ซึ่งมาจาก ชื่อนักบุญ 
เพราะ คุณสุทิน เทพชาตรี ผู้ก่อตั้ง เคยศึกษาอยู่ที่โรงเรียนอัสสัมชัญ ซึ่งเป็นโรงเรียนคาทอลิกนั่นเอง
แล้วอะไรที่ทำให้กระเป๋าแบรนด์นี้ ประสบความสำเร็จ?
นอกจากความเก่าแก่ของแบรนด์แล้ว สิ่งที่ตามกันมาก็คงจะเป็นเรื่องของ ความทนทาน และ ความสวยงาม จนทำให้ได้รับความนิยมในหมู่นักเรียน
ไม่ว่าเวลาจะผ่านไปกี่ยุคสมัย แบรนด์ Jacob ก็จะถูกพูดถึงจากรุ่นสู่รุ่น
พอเห็นรุ่นพี่ใช้ รุ่นน้องก็ใช้ตาม เป็นทอดๆ ต่อมาเรื่อย
เราลองมาดู รายได้ของ บริษัท ศรีภัณฑ์ ยาค้อบ จำกัด
ปี 2016 รายได้ 328 ล้านบาท กำไร 24 ล้านบาท
ปี 2017 รายได้ 292 ล้านบาท กำไร 20 ล้านบาท 	
ปี 2018 รายได้ 339 ล้านบาท กำไร 24 ล้านบาท
รู้หรือไม่ว่า ถึงแม้กระเป๋านักเรียน จะเป็นหนึ่งในสินค้าที่ได้รับความนิยมมากที่สุด
แต่ก็มักจะขายดีแค่ช่วงเปิดเทอมเท่านั้น
Jacob จึงไม่ได้ผลิตแค่ กระเป๋านักเรียนอย่างเดียว
แต่ยังผลิตเครื่องหนังประเภทอื่นๆ 
ทั้งกระเป๋าสตางค์ กระเป๋าถือ
หรือแม้กระทั่ง รับผลิตให้กับแบรนด์ต่างประเทศอีกด้วย
แต่หากมองในมุมของกระเป๋านักเรียน
Jacob ก็คงจะเป็นหนึ่งในเสือนอนกินด้านกระเป๋าหนัง ของนักเรียนไทยไปอีกนาน
เช่นเดียวกับ แบรนด์อื่นๆ อย่าง
เสื้อนักเรียน ตราสมอ 
รองเท้าผ้าใบ นันยาง 
ที่ยังคงได้รับความนิยม และกลายเป็นส่วนหนึ่งของเครื่องแบบนักเรียนไทยไปแล้ว
ปิดท้ายด้วยข้อมูลที่น่าสนใจ
ถึงแม้จะถูกเรียกว่ากระเป๋าใส่หนังสือเรียน แต่ในชีวิตจริงแล้ว เด็กนักเรียนสมัยนี้แทบจะไม่มีใครใส่หนังสือลงในกระเป๋า Jacob แต่กลับนำหนังสือไปใส่เป้สะพาย หรือถุงประเภทอื่นควบคู่กันไปด้วย
สาเหตุหลักมาจาก ค่านิยมของเด็กนักเรียน 
การมีกระเป๋าแบน เวลาถือจะทำให้ดูดีกว่ากระเป๋าหนาๆ นั่นเอง..
----------------------
Blockdit โซเชียลมีเดียรูปแบบใหม่ 
----------------------
References
-
-
-
-กรมธุรกิจการค้า